ธปท.ออกธนบัตรที่ระลึก "ร.9" เปิดแลก 20 ก.ย.นี้
ธปท.ออกธนบัตรที่ระลึก 5 ชนิดราคา เพื่อเป็นการถวายความอาลัยและเพื่อน้อมรำลึกในพระมหากรุณาธิคุณในหลวงรัชกาลที่ 9 เริ่มออกใช้หมุนเวียนทั่วไป 20 ก.ย.นี้
20 ก.ค. 2560

ธปท.ออกธนบัตรที่ระลึก 5 ชนิดราคา เพื่อเป็นการถวายความอาลัยและเพื่อน้อมรำลึกในพระมหากรุณาธิคุณในหลวงรัชกาลที่ 9 เริ่มออกใช้หมุนเวียนทั่วไป 20 ก.ย.นี้
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ธปท.จะออกใช้ธนบัตรที่ระลึกชุดใหม่รวม 5 ชนิดราคา คือ 20 บาท 50 บาท 100 บาท 500 บาท และ 1,000 บาท ด้วยสำนึกในพระมหากรุณาธิคุณอันหาที่สุดมิได้ แห่งพระบาทสมเด็จพระปรมินทรมหาภูมิพลอดุลยเดช เพื่อเป็นการถวายความอาลัย และเพื่อน้อมรำลึกในพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช  ด้วยสำนึกในพระมหากรุณาธิคุณอันหาที่สุดมิได้ โดยจะใช้เป็นธนบัตรหมุนเวียนปกติทั่วไป ซึ่งจะเริ่มออกใช้ตั้งแต่ 20 ก.ย.นี้เป็นต้นไป 
"ไม่จำกัดจำนวนที้ให้แลกต่อคนและปริมาณการพิมพ์ เพราะออกใช้หมุนเวียนทั่วไป ประชาชนไม่จำป็นต้องไปแลกเฉพาะวันที่ 20 ก.ย.เท่านั้น" นายวิรไทกล่าว
ทั้งนี้ สามารถแลกได้ที่สาขาธนาคารพาณิชย์ ธนาคารออมสิน ธนาคารเพืรอการเกษตรและสหกรณ์การเกษตร  (ธกส.) ธนาคารอาคารสงเคราะห์ (ธอส.)  ธนาคารอิสลามแห่งประเทศไทย ทุกแห่งทั่วประเทศได้ต่อเนื่องเหมือนธนบัตรหมุนเวียนปกติ
สำหรับรายละเอียดธนบัตรชุดใหม่ มี 5 ชนิดราคา ได้แก่ 20 บาท 50 บาท 100 บาท 500 บาท และ 1,000 บาท โดยมีลักษณะด้านหน้าจะเป็นเช่นเดียวกับธนบัตรแบบ 16 ที่ใช้หมุนเวียนในปัจจุบัน แต่ภาพด้านหลังธนบัตร ธปท.ได้เชิญภาพพระราชประวัติ พระราชกรณียกิจ และโครงการพระราชดำริ ที่สะท้อนเรื่องราวตลอดช่วงรัชสมัยของพระองค์
- ชนิดราคา 20 บาท แสดงภาพเรื่องราวเมื่อครั้งทรงพระเยาว์
- ชนิดราคา 50 บาท แสดงภาพเรื่องราวเมื่อเสด็จขึ้นครองสิริราชสมบัติ
- ชนิดราคา 100 บาท แสดงภาพเรื่องราวพระราชกรณียกิจ ที่ทรงห่วงใยพสกนิกรในพื้นที่ทุรกันดาร
- ชนิดราคา 500 บาท แสดงภาพเรื่องราวพระปรีชาสามารถที่สะท้อนผ่านโครงการพระราชดำริในด้านต่างๆ
- ชนิดราคา 1,000 บาท แสดงภาพเรื่องราวในช่วงปลายรัชกาลที่ประชาชนชาวไทยร่วมกันเทิดทูนพระมหากษัตริย์ผู้เป็นที่รักยิ่งของปวงชนชาวไทย